CELEX: 31987R3694
Language: el
Date: 1987-12-10 00:00:00
Title: Κανονισμός (ΕΟΚ) αριθ. 3694/87 της Επιτροπής της 10ης Δεκεμβρίου 1987 για τον καθορισμό της ποσόστωσης, για το έτος 1988, η οποία εφαρμόζεται κατά την εισαγωγή στην Ισπανία κρέατος κατοικιδίων κουνελιών, προέλευσης τρίτων χωρών, και ορισμένων λεπτομερειών που αφορούν την εφαρμογή της, και για την κατάργηση του κανονισμού (ΕΟΚ) αριθ. 176/87

Avis juridique important

|

31987R3694

Κανονισμός (ΕΟΚ) αριθ. 3694/87 της Επιτροπής της 10ης Δεκεμβρίου 1987 για τον καθορισμό της ποσόστωσης, για το έτος 1988, η οποία εφαρμόζεται κατά την εισαγωγή στην Ισπανία κρέατος κατοικιδίων κουνελιών, προέλευσης τρίτων χωρών, και ορισμένων λεπτομερειών που αφορούν την εφαρμογή της, και για την κατάργηση του κανονισμού (ΕΟΚ) αριθ. 176/87  

Επίσημη Εφημερίδα αριθ. L 347 της 11/12/1987 σ. 0022 - 0023

***** ΚΑΝΟΝΙΣΜΟΣ (ΕΟΚ) αριθ. 3694/87 ΤΗΣ ΕΠΙΤΡΟΠΗΣ  της 10ης Δεκεμβρίου 1987  για τον καθορισμό της ποσόστωσης, για το έτος 1988, η οποία εφαρμόζεται κατά την εισαγωγή στην Ισπανία κρέατος κατοικιδίων κουνελιών, προέλευσης τρίτων χωρών, και ορισμένων λεπτομερειών που αφορούν την εφαρμογή της, και για την κατάργηση του κανονισμού (ΕΟΚ) αριθ. 176/87  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την πράξη προσχώρησης της Ισπανίας και της Πορτογαλίας,  τον κανονισμό (ΕΟΚ) αριθ. 491/86 του Συμβουλίου της 25ης Φεβρουαρίου 1986 για τον καθορισμό των λεπτομερειών για τους ποσοτικούς περιορισμούς κατά την εισαγωγή στην Ισπανία ορισμένων γεωργικών προϊόντων προέλευσης τρίτων χωρών (1), και ιδίως το άρθρο 3,  Εκτιμώντας:  ότι η ποσόστωση για το 1987 που εφαρμόζεται κατά την εισαγωγή στην Ισπανία κρέατος κατοικιδίων κουνελιών, προέλευσης τρίτων χωρών, καθορίσθηκε στο άρθρο 1 του κανονισμού (ΕΟΚ) αριθ. 176/87 της Επιτροπής (2)· ότι είναι σκόπιμο να αυξηθεί, για το έτος 1987, η ποσόστωση αυτή κατά τον ελάχιστο ρυθμό του 10 % που προβλέπεται στο άρθρο 3 του εν λόγω κανονισμού·  ότι, για να εξασφαλισθεί η ορθή διαχείριση της ποσόστωσης, πρέπει η αίτηση για χορήγηση αδείας εισαγωγής να συνοδεύεται από τη σύσταση εγγύησης, η οποία θα καλύπτει ως βασικό αίτημα, κατά την έννοια του άρθρου 20 του κανονισμού (ΕΟΚ) αριθ. 2220/85 της Επιτροπής (3), την πραγματοποίηση των εισαγωγών· ότι πρέπει επίσης να προβλεφθεί η κλιμάκωση των ποσοστώσεων κατά τη διάρκεια του έτους·  ότι πρέπει να προβλεφθεί ότι η Ισπανία θα ανακοινώσει στην Επιτροπή πληροφορίες σχετικά με την εφαρμογή των ποσοστώσεων·  ότι ο παρών κανονισμός αντικαθιστά ορισμένες διατάξεις του κανονισμού (ΕΟΚ) αριθ. 176/87· ότι, για λόγους σαφήνειας πρέπει να καταργηθεί ο εν λόγω κανονισμός·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Κρέατος Πουλερικών και Αυγών,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Ο όγκος της ποσόστωσης που μπορεί να εφαρμόζει κατά το 1988 το Βασίλειο της Ισπανίας, δυνάμει του άρθρου 77 της πράξης προσχώρησης, κατά την εισαγωγή του κρέατος και των εδώδιμων παραπροϊόντων σφαγίου κατοικιδίων κουνελιών, προέλευσης τρίτων χωρών, τα οποία υπάγονται στη διάκριση 0208 10 10 της συνδυασμένης ονοματολογίας, καθορίζεται σε 484 τόνους.  Άρθρο 2  1. Οι ισπανικές αρχές εκδίδουν τις άδειες εισαγωγής κατά τρόπο που να διασφαλίζεται μια δίκαιη κατανομή της διαθέσιμης ποσότητας μεταξύ των αιτούντων.  Η ποσόστωση κλιμακώνεται κατά τη διάρκεια του έτους:  - 50 % κατά τη διάρκεια της περιόδου από 1ης Ιανουαρίου μέχρι 30 Ιουνίου 1988,  - 50 % κατά τη διάρκεια της περιόδου από 1ης Ιουνίου μέχρι 31 Δεκεμβρίου 1988.  2. Οι αιτήσεις για την έκδοση άδειας εισαγωγής συνοδεύονται από τη σύσταση εγγύησης. Η κύρια απαίτηση που καλύπτεται από την εγγύηση, κατά την έννοια του άρθρου 20 του κανονισμού (ΕΟΚ) αριθ. 2220/85, συνίσταται στην πραγματοποίηση των εισαγωγών.  Άρθρο 3  Ο ελάχιστος ρυθμός προοδευτικής αύξησης της ποσόστωσης ανέρχεται σε 10 % κατά την αρχή κάθε έτους.  Η αύξηση προστίθεται σε κάθε ποσόστωση και η επόμενη αύξηση υπολογίζεται επί του συνολικού αριθμού.  Άρθρο 4  1. Οι ισπανικές αρχές ανακοινώνουν στην Επιτροπή τα μέτρα που θεσπίζουν για την εφαρμογή του άρθρου 2.  2. Οι ισπανικές αρχές διαβιβάζουν, το αργότερο στις 15 κάθε μηνός, τις άδειες εισαγωγής που εκδόθηκαν τον προηγούμενο μήνα:  - τις ποσότητες τις οποίες αφορούν οι εκδοθείσες άδειες εισαγωγής, κατανεμημένες ανά χώρα προέλευσης,  - τις εισαχθείσες ποσότητες, κατανεμημένες ανά χώρα προέλευσης.  Άρθρο 5  Καταργείται ο κανονισμός (ΕΟΚ) αριθ. 176/87.  Άρθρο 6  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από την 1η Ιανουαρίου 1988.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 10 Δεκεμβρίου 1987.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 54 της 1. 3. 1986, σ. 25.  (2) ΕΕ αριθ. L 21 της 23. 1. 1987, σ. 23.  (3) ΕΕ αριθ. L 205 της 3. 8. 1985, σ. 5.